題福州釋迦院幽幽亭
作者：蔡襄
朝代：宋

paragraphs: 路盡得佳賞，川原何凈明。
周圍地形壯，灑落世塵清。
背郭千峰起，涵空一水橫。
風帆人共遠，潮嶼歲重耕。
曉市炊烟合，孤庵汲道縈。
俯窺巖鳥過，微認野雲生。
香氣林端出，秋容物外呈。
表閒幡弄影，覺靜磬傳聲。
官舍今稀訟，轓車此駐行。
唱篇知寡和，君世負詩名。